Deilig er den himmel blå
Store norske leksikon,Religion og filosofi,Religioner og livssyn,Kristendom,Salmesang
Deilig er den himmel blå er en salme av Nikolai Frederik Severin Grundtvig, skrevet i 1810. Den ble første gang offentliggjort i april 1811 med overskriften «De hellige tre Konger. (En Barnesang)». Tekstens første versjon har 19 vers. Grundtvig forkortet selv salmen til de sju versene som står i Norsk salmebok (1985) og Norsk salmebok 2013. Her finnes den også i Anders Hovdens nynorske versjon, «Fager er den himmel blå».
Salmen er en poetisk gjenfortelling av den gamle evangelieteksten for Kristi åpenbaringsdag, fra Matteusevangeliet kapittel 2, vers 1–12 i Det nye testamentet. Stjernen som ledet de vise menn på veien til Betlehem, brukes av Grundtvig som et bilde på Guds ord.Melodien er av den norsk-danske kapteinen, senere tollkontrolløren, Jacob Gerhard Meidell (1778–1857). Den er fra rundt 1840 og er første gang trykt i Andreas Peter Berggreens Melodier til den af Roeskildes Præsteconvent udgivne Psalmebog (1853). Melodien er Meidells eneste kjente komposisjon. Les mer i Store norske leksikon salmebok salme kristendom Litteratur Holter, Grøm og Øystese (red.): Nytt norsk salmeleksikon bind I s. 100–106 (Tapir Akademisk Forlag 2011)